Kažimír, Peter, podpredseda vlády a minister financií SR (2015-03-19):
Ďakujem, pán predseda, za slovo. Pani poslankyne, páni poslanci, prajem vám príjemný dobrý deň. Pán Jozef Mikloško, ďakujem za otázku. Dovoľte mi hneď v úvode vám zavinšovať všetko najlepšie k vašim meninám, požehnané meniny vám prajem aj teraz, aj v ďalšie roky, nech vás Pán Boh chráni. (Potlesk.) Ministerstvo financií Slovenskej republiky citlivo vníma nastolenú problematiku. Informácie o tom získavame najmä z ohlasov od občanov na praktiky niektorých podnikateľských subjektov poskytujúcich spotrebiteľské úvery, z rozhodnutí dozorných orgánov, ako aj z rozhodnutí všeobecných súdov, rozhodnutí týkajúcich sa postupov veriteľov poskytujúcich spotrebiteľské úvery. Ministerstvo financií preto práve z tohto dôvodu pripravilo viaceré legislatívne zmeny, ktoré nastavili nové pravidlá v oblasti a budú mať pozitívny vplyv na zvýšenie ochrany spotrebiteľov na trhu spotrebiteľských úverov. Navrhované riešenia náš rezort aplikoval hlavne vypracovaním novely zákona č. 129/2010 Z. z. o spotrebiteľských úveroch a takisto zákonom č. 747/2004 Z. z. o dohľade. Nová právna úprava zavádza povoľovacie konanie pred Národnou bankou Slovenska a stanovili sa aj nové podmienky na získanie povolenia pre poskytovateľov spotrebiteľských úverov, ktorými nie sú banky. Všetci, naozaj všetci veritelia poskytujúce spotrebiteľské úvery okrem bánk budú musieť prejsť licenčným procesom. To doteraz nikdy tak nebolo. A inak už nebudú môcť ďalej takéto úvery ani poskytovať. Ten licenčný proces je nastavený podobne ako licenčný proces pri bankách. Okrem iného tak žiadatelia o licenciu budú musieť preukázať odbornú spôsobilosť, bezúhonnosť a dôveryhodnosť zákonom ustanovených osôb, fyzických osôb navrhovaných za člena štatutárneho orgánu, prokuristu, člena dozornej rady, vedúceho útvaru vnútornej kontroly a vedúceho organizačnej zložky. Je to presne podobné, ako je to pri komerčných bankách. Budú musieť takisto garantovať obchodnú a technickú pripravenosť a plniť ďalšie podmienky. Ďalšou povinnosťou veriteľov je poskytovať údaje o spotrebiteľských úveroch aspoň do jedného registra údajov o spotrebiteľských úveroch a taktiež získavať a využívať údaje z uvedeného registra na účely posudzovania schopnosti spotrebiteľa splácať spotrebiteľský úver. To už je oveľa citlivejšia oblasť. V podstate týmto spôsobom sa niektorým fyzickým osobám znemožní prijímať ďalšie a ďalšie spotrebiteľské úvery. A znemožní sa im tým pádom zrejme aj naskočiť do tej špirály nesplatiteľnosti úverov. Zároveň výkon kontroly a dohľadu nad činnosťou veriteľov poskytujúcich spotrebiteľské úvery preberá v celom rozsahu Národná banka Slovenska, pričom došlo k výraznému rozšíreniu jej právomocí voči dohliadaným subjektom. Treba si uvedomiť, že dodnes v podstate sa podniká v oblasti nebankových subjektov len na základe prihlásenia sa do akéhosi registra. To znamená, je to skoro de facto voľná živnosť. Ďalším opatrením je nariadenie vlády Slovenskej republiky, ktorým sa vykonávajú niektoré ustanovenia Občianskeho zákonníka a ktoré ustanovuje, že na účely stanovenia najvyššej prípustnej výšky odplaty sa použije priemerná hodnota ročnej percentuálnej miery nákladov bánk a pobočiek zahraničných bánk, čo je zverejnené na stránke ministerstva financií. Odplata pri poskytnutí peňažných prostriedkov spotrebiteľovi nesmie prevýšiť dvojnásobok priemernej ročnej percentuálnej miery nákladov pri obdobnom úvere alebo pôžičke ročne. V súčasnosti je maximálna možná odplata pri spotrebiteľských úveroch pod hranicou 30 %. Kombináciou zmien vyplývajúcich z nového zákona o dohľade zákona o spotrebiteľských úveroch a spomínaného nariadenia vlády sa zamedzí podnikaniu takým spoločnostiam, ktorých činnosť vykazuje znaky úžery, ktoré vážne porušujú práva spotrebiteľov a zvyšujú reputačné riziko celého sektora poskytovateľov úverov. Dovolím si dodať, že je to večná problematika, je to večná problematika takej asymetrie spotrebiteľa žiadateľa o úver a toho, kto potrebuje peniaze, a na druhej strane toho, kto tie peniaze poskytuje. A to sa týka aj bánk, ale aj kľúčovo nebankových subjektov. Viete, že je to veľmi obľúbená téma aj tu v poslaneckej snemovni. Je veľkým možno aj problémom Slovenska, že má málo spotrebiteľských združení, proste ochrancov práv z hľadiska profesionalizácie týchto združení. Naša verejnosť je málo edukovaná, málo finančne gramotná. A z tohto pohľadu sa stáva predmetom v podstate takej presilovky, pretože na jednej strane je túžba, potreba dostať sa k peniazom, na druhej strane je často tá falošná ruka poskytovanej pomoci, ktorá sa, samozrejme, šíri aj klamlivou reklamou a podobne, ale pravdou je, že toto je beh na dlhú trať, začína vzdelávaním, edukáciou, začína tým, že táto téma má byť verejnou, to je absolútne správne a legitímne, a potom je na vás zákonodarcoch, na nás exekutívcoch, aby sme hľadali cesty a možnosti, ako to z roka na rok zlepšovať. A, samozrejme, aj dnes môžete povedať, že to bude málo. Možno to bude málo, ale na konci dňa je strašne dôležité, ako konkrétni ľudia, v danom prípade napríklad v Národnej banke, ak budú robiť dohľad v Národnej banke, ak to budú licencovať, ako to bude v praxi fungovať. Centrálna banka má, myslím si, veľmi dobrú históriu z hľadiska dohľadania ďalších sektorov finančného trhu. Ja asi nebudem ani tajiť žiadne tajomstvo, že centrálna banka dlho zvažovala, či vôbec takúto kompetenciu v oblasti ochrany spotrebiteľa prevezme, pretože mali ste tu tému guvernéra v Národnej rade, ale je naozaj do veľkej miery naša Národná banka vstupom do eurozóny nezávislá a ona musí súhlasiť s prevzatím takýchto kompetencií. To mi dáva istú dôveru aj na to, že sa tejto úlohy zhostia, pretože ide aj o ich kredibilitu. Na konci dňa budú, samozrejme, konfrontovaní hlavne ľuďmi, otázkami, postojov ľudí, médií, ale aj vašich, otázkami poslancov Národnej rady. A nie je to jednoduchá cesta, lebo oblasť nebankových subjektov je pole neorané, pole neorané, ktoré je posiate množstvom obetí tohto systému. A treba zvažovať ešte jednu vec, pretože, viete, sa rúbe les a tie triesky lietajú a pravdou aj je, že prílišná regulácia alebo taká nerozumná regulácia môže zase zapríčiniť vytláčanie poskytovania úverov do šedej ekonomiky. To je to, čo poznáme, povedzme, z rómskej komunity v oblasti úžerníkov, ktorí požičiavajú na dobré slovo a na svoj hrubý krk. Ďakujem, skončil som.